Parlamentari din 20 de țări ajung în Republica Moldova, pentru un eveniment de amploare
- Nicolae Comănescu
- 16 martie 2024, 20:35
Câteva zeci de parlamentari din aproximativ 20 de țări vor vizita Republica Moldova. Întâlnirea are loc în perioada 17-21 martie, iar demnitarii ajung în Basarabia pentru a participa la reuniune și a discuta despre acțiunile de cooperare în spațiul francofon.
În deschiderea Conferinței vor adresa mesaje participanților Jean-Charles Luperto, delegat regional al APF pentru Europa, Doina Gherman, vicepreședinta Parlamentului, și premierul Dorin Recean. Deputata Marcela Adam, Președinta secției moldovenești la APF, va prezenta un raport privind stadiul actual și prezența francofoniei în Moldova, iar Aneta Gonța, vicepreședinta Consiliului Audiovizualului, Președinta secției moldovenești a Uniunii Presei Francofone, se va referi la lupta împotriva dezinformării.
Eveniment important în Republica Moldova. Zeci de parlamentari vin în țara vecină pentru a participa la o reuniune a francofoniei
Despre evoluția situației politice în spațiul francofon, impactul războiului din Ucraina și modul în care UE reacționează la ingerința străină vor vorbi invitații Bruno Fuchs, Jean-Michel De Waele, profesor la Bruxelles, și Vincent Couronne, care este profesor la Universitatea Sorbona.
Conferința Președinților Regionalei Europa din cadrul APF va fi precedată de un seminar de consolidare a capacităților parlamentarilor în lupta împotriva dezinformării și a știrilor false. La discuții vor participa parlamentari din țările europene francofone, deputați și funcționari din Parlamentul Republicii Moldova, de la Chișinău.
Delegația Adunării Parlamentare a Francofoniei va vizita Alianța Franceză din Moldova
Discuțiile vor viza fenomenul dezinformării care are loc în spațiul francofon, cazul Republicii Moldova, precum și efectele știrilor false asupra activității parlamentare. Conform agendei, delegația Adunării Parlamentare a Francofoniei va vizita Alianța Franceză din Moldova, Agenția Universitară a Francofoniei, Centrul social pentru copii și ecopensiunea "Vent d'Est" din satul Horodiște, raionul Rezina. Parlamentul Republicii Moldova este membru asociat la Adunarea Parlamentară a Francofoniei din 1998. APF este compusă din secțiuni, reprezentînd 70 de parlamente de pe cele cinci continente, după cum anunță jurnaliștii de la siteul noi.md.